Oral in die Unie het eierboere hul verskyning gemaak, maar omdat eierboere die ligte tipe hen verkies, waarvan die meeste geel van vel is, kom daar nie baie wenslike slaghoenders op ons plaaslike marke nie. In die laaste jare kon boere nie te veel maak van eiers nie, en dus is dit belangrik dat ons pluimveeboere 'n inkomste uit 'n ander bron moet probeer kry. In hierdie opsig kan die produksie van vleis- of slaghoenders in 'n winsgewende byverdienste ontwikkel word.
As die boer minder as 8d. per lb. lewende gewig kry, moet die hennetjies tot die end van hul eerste lêjaar gehou word. Gedurende haar eerste lêjaar lewer 'n hennetjie 'n goeie wins oor die koste van grootmaak en voeding. By die geelvel-soorte is daar nog groter voordele, want as die hen baie lê verbleik die kleur, sodat die vel by die end van die lêjaar spierwit is wanneer die hoender geslag word.
Die voorkeur vir witvel-hoenders het waarskynlik tradisie geword in die ouer lande van die wêreld, terwyl al die nuwer lande geneig is om voorkeur te gee aan 'n hoender met 'n geel vel. Kleur is 'n bepaalde raskenmerk, en niemand kan vasstel hoe vet of hoe maer 'n hoender is deur net na die kleur te kyk nie. In die verlede het mense gedink dat 'n spierwit kleur 'n teken is dat die hoender in slegte kondisie is en toe het geelvel-hoenders baie populêr geword. Hoenderboere moet hul eie marktoestande bestudeer en besluit watter ras met die grootste wins verkoop kan word. Vir die uitvoerhandel word 'n hoender met 'n wit vel verkies.
Gedurende November 1932 het die Grootfontein-Landbouskool 'n aantal slaghoenders uitgevoer. Dit was nie in die seisoen, en dus het hulle maar 10d. per lb. behaal, wat 'n goeie prys is as mens reken dat pryse vir slaghoenders op die oomblik van 20 tot 30 persent onder die normale prys op die Londense mark is.
Henne sal 'n beter prys in die Unie behaal as hulle behoorlik markklaar en op 'n aantreklike manier bemark word. nie feit dat dit nog nie gedoen word nie, is vandag die groot oorsaak waarom sulke lae pryse vir slaghoenders in die Unie betaal word. .
Alle hoenders moet vir 24 uur vas voordat hulle geslag word. Hulle word dan doodgemaak deur die brein te deurboor deur die bek, en die slagaar binne die keel te sny. Die hoenders word droog gepluk en met die borste na boontoe gepak in kaste wat 'n dosyn elk kan bevat, die bene van een ry word bedek deur die liggame wat teenoor lê. Die bene, voete en bek word deeglik skoongemaak, en geen van hierdie dele moet van die liggaam verwyder word nie,
Die volgende is die besonderhede van die nege kaste Leghorn-henne (12 in 'n kas) wat in Mei verpak en na die Smithfieldse vleismark uitgevoer is:-
Hierdie resultate en pryse met die hennetjies en henne wat uitgevoer is, is bemoedigend. Daar is rede om te glo dat hoenders op 'n groot skaal van die Unie uitgevoer kan word en in 'n goeie kondisie op die Londense mark sal aankom. As ons eers hoenders in groot getalle slag, kan hulle akkuraat gegradeer word, en dis die noodsaaklikste deel van verpakking.
In die verlede het hoenders, lewendig of voorberei, in 'n slegte toestand op die mark aangekom. Produsente skenk min aandag aan die metodes om so 'n bederfbare produk vir die mark vet te maak en voor te berei. Dis die beginsel van die Departement van Landbou om belangstelling op te wek in die vetmaak en bereiding van slaghoenders deur geskikte kursusse aan die Landbouskole te hou. 'n Kursus in slaghoenders sal van 16 tot 20 Oktober aan die Grootfontein-Landbouskool gehou word.